DA Den Europæiske Unions Tidende CE 78/29

(2004/C 78 E/0031)

SKRIFTLIG FORESPØRGSEL P-1409/03

af Othmar Karas (PPE-DE) til Kommissionen

(14. april 2003)

Om: Europæisk politik vedrørende skattereformer til gavn for virksomheder

Det primære mål for den europæiske integration er at øge velstanden i medlemsstaterne gennem afskaffelse af de hindringer for varers og tjenesters frie bevægelighed, der eksisterer mellem landene. Det er en lige så stor skattepolitisk udfordring for det indre marked i Europa at indfri dette mål. EU-initiativer på skatteområdet skal sikre, at skattesystemerne bidrager til et velfungerende indre marked.

Parlamentet er sig fuldt ud bevidst, at især små virksomheder står over for en række problemer som følge af 15 (snart 25) forskellige skattesystemer og de dermed forbundne friktionsomkostninger og hindringer i forbindelse med grænseoverskridende aktiviteter og beklager den administrative byrde, som virksomhederne pålægges som følge af forskellige momsregler og enorme administrationskrav, der følger af forskellige skattesystemer for virksomheder, samt talrige aftaler om dobbeltbeskatning.

Hvilken tidsplan og hvilke mål har Kommissionen fastsat for at komme videre med dette yderst kontroversielle tema?

Hvilke muligheder og eventuelle vanskeligheder med hensyn til gennemførelsen er der ifølge Kommissionen ved:

— vedtagelse og gennemførelse af EU's skattepakke (afskaffelse af huller i skattelovgivningen, ingen skattefordele i forbindelse med direkte udenlandske investeringer og etablering af holdingselskaber)

— samordning af selskabsskattesystemerne for internationalt at mindske mulighederne for skatteunddragelse (transfer-pricing)

— et ensartet skattetryk for kapital- og personselskaber samt enkeltmandsvirksomheder

— nedsættelse af skattetrykket ved overdragelse af selskaber, som kun har én ejer

— gennemførelse af et pilotprojekt om »beskatning i den stat, hvor virksomheden har sit hjemsted« (selskabs- og indkomstskat) for alle små og mellemstore virksomheder, herunder personselskaber

— harmonisering af dobbeltbeskatningsaftalerne inden for EU

— momserklæring for omsætning på andre markeder end hjemmemarkedet i den stat, hvor virksomheden har sit hjemsted, såfremt virksomheden ikke har et permanent forretningssted i udlandet

— fuldstændig harmonisering af momssystemets administrative bestemmelser

— garanti for tilbagebetaling af moms inden for et rimeligt tidsrum (ændring af det 8. momsdirektiv)

— fortsættelse af eksperimentet med reducerede momssatser for arbejdsintensive tjenesteydelser og udvidelse heraf til at omfatte alle relevante brancher?

Svar afgivet på Kommissionens vegne af Frederik Bolkestein

(23. maj 2003)

Kommissionen har iværksat en række initiativer for at løse de eksisterende skatteproblemer i det indre marked og forbedre dets generelle effektivitet og funktionsdygtighed. Det ærede medlems opmærksomhed henledes specielt på de forskellige aktioner, som Kommissionen har iværksæt som følge af sine meddelelser »På vej mod et indre marked uden skattemæssige hindringer — En strategi for fastsættelse af et konsolideret selskabsskattegrundlag for virksomheders aktiviteter overalt i EU« (1) og »Strategi til forbedring af momssystemet i det indre marked« (2). Kommissionens tiltag på dette område tager specielt hensyn til de administrative problemer og efterlevelsesomkostninger, som de små og mellemstore virksomheder står over for. F.eks. er Kommissionen ved at iværksætte en meget omfattende undersøgelse af efterlevel-sesomkostningerne for 3 000 virksomheder i EU. Man håber, at denne undersøgelse vil kaste nyt lys over de omkostninger, det medfører for virksomhederne at jonglere med 15 forskellige beskatningssystemer, og de vigtigste årsager til disse omkostninger.

Det er vigtigt at bemærke, at de fleste af de foranstaltninger, der er foreslået eller vil blive foreslået af Kommissionen, skal vedtages enstemmigt af medlemsstaterne. Dette er grunden til, at Kommissionen ikke er i stand til at give nogen nøjagtig tidsplan for, hvornår de vil blive gennemført.

For så vidt angår individuelle initiativer, kan der dog oplyses følgende:

— »Vedtagelse og gennemførelse af EU's skattepakke (afskaffelse af hullerne i skattelovgivningen, ingen skattefordele i forbindelse med direkte udenlandske investeringer og etablering af holdingselskaber)«: Kommission har hjulpet formandskabet i dets bestræbelser på at nå frem til en endelig afgørelse om skattepakken til hindring af skadelig skattekonkurrence. Bortset fra forbehold fra en enkelt medlemsstat er der nået til enighed om pakken. Specielt blev der nået en tilfredsstillende afslutning på arbejdet med adfærdskodeksen for virksomhedsbeskatning, som skal fjerne skadelig skattekonkurrence ved at gribe ind over for virksomhedsbeskatningsforanstaltninger, der sikrer et lavere beskatningsniveau end det, der normalt anvendes i den pågældende medlemsstat.

— »Samordning af selskabsskattesystemerne for internationalt at mindske mulighederne for skatteunddragelse (transfer-pricing)«: Inden for »det fælles EU-forum for interne afregningspriser«, som blev oprettet i 2002 på Kommissionens initiativ, er skatteeksperter på højt niveau fra medlemsstaternes administrationer og fra erhvervslivet i øjeblikket ved at undersøge de forskellige muligheder for at løse problemet med afregningspriser i det indre marked. Forummet vil forelægge en endelig rapport i slutningen af 2004.

— »Ensartet skattetryk for kapitalselskaber, interessentskaber og enkeltmandsvirksomheder«: Interessentskaber og enkeltmandsvirksomheder er overvejende underlagt lovgivningen om personlig indkomstskat. Som påpeget i Kommissionens meddelelse »Skattepolitik i EU — prioriteringer for de kommende år« (3) er »beskatningsniveauet på dette område [direkte beskatning] imidlertid et anliggende for medlemsstaterne i overensstemmelse med subsidiaritetsprincippet«, forudsat at medlemsstaternes lovgivning overholder principperne i EF-traktaten.

— »Nedsættelse af skattetrykket ved overdragelse af selskaber, som kun har én ejer«: I overensstemmelse med subsidiaritetsprincippet er transaktioner i forbindelse med overdragelsen af virksomheder med én ejer generelt medlemsstaternes eget anliggende, forudsat at de overholder deres traktatmæssige forpligtelser. Dette er især tilfældet for arveafgifter. Kommissionen offentliggjorde imidlertid i 1994 en henstilling vedrørende overdragelse af små og mellemstore virksomheder og en meddelelse (98/C93/02) om gennemførelsen af henstillingen fra 1998. Spørgsmålet blev yderligere behandlet af en ekspertgruppe, hvis endelige rapport blev offentliggjort i juli 2002 (4). Den forelægger de foranstaltninger, medlemsstaterne har truffet for at lette overdragelsen af små og mellemstore virksomheder, og stiller forslag om fremtidige aktioner. Ekspertgruppens arbejde blev fulgt op af et projekt, som skulle hjælpe medlemsstaterne med at gennemføre Kommissionens henstilling og svare på ekspertgruppens forslag. Resultatet af dette projekt vil blive offentliggjort i nær fremtid.

— »Gennemførelse af et pilotprojekt om beskatning i den stat, hvor virksomheden har sit hjemsted (selskabs- og indkomstskat) for alle små og mellemstore virksomheder, herunder personselskaber«: Efter en vellykket workshop med de interesserede parter i december 2002 har Kommissionen iværksat en høringsprocedure om mulighederne for at gennemføre dette pilotprojekt. Fristen for at indsende bidrag til det detaljerede høringsoplæg er blevet forlænget til 30. april 2003. En analyse af de forskellige bidrag vil blive offentliggjort senere. Kommissionen har til hensigt at udgive konklusionerne fra denne høring og fra det relevante tekniske arbejde i en meddelelse omkring oktober 2003. Meddelelsen vil også behandle opfølgningen af andre aspekter af Kommissionens undersøgelse om selskabsbeskatning (5) og meddelelsen fra 2001 (6).

— »Harmonisering af dobbeltbeskatningsaftalerne inden for EU«: Kommissionen er fuldstændig klar over de forskellige og komplekse problemer, der består i forbindelse med dobbeltbeskatningsaftalerne i det indre marked, og har planlagt et initiativ på dette område i 2004 med henblik på at koordinere medlemsstaternes politik vedrørende dobbeltbeskatningsaftaler inden for rammerne af EU. Blandt de mulige løsninger på problemerne med dobbeltbeskatning i det indre marked og spørgsmål, der er uforenelige med EU-retten, men endnu ikke er løst tilfredsstillende ved bilaterale aftaler, er indgåelsen af en multilateral beskatningsaftale mellem alle medlemsstaterne og udviklingen af en EU-modelaftale.

— »Momsangivelse for omsætning på andre markeder end hjemmemarkedet i den stat, hvor virksomheden har sit hjemsted, såfremt virksomheden ikke har et permanent forretningssted i udlandet«: Ordningen med enkelt registrering og indberetning af transaktioner, der udføres i flere medlemsstater, er i øjeblikket kun vedtaget for ikke-europæiske selskaber, der foretager salg ved e-handel til kunder i EU. Ordningen træder i kraft den 1. juli 2003. Kommissionen og medlemsstaterne vil nøje overvåge, hvordan ordningen fungerer, for at afgøre om den er effektiv, og om der er mulighed for at anvende den på andre transaktioner og udvide den til også at gælde for EU-virksomheder.

— »Fuldstændig harmonisering af momssystemets administrative bestemmelser«: Kommissionen har iværksat en bred høring blandt europæiske virksomheder om resultatet af en undersøgelse vedrørende forenkling og modernisering af MOMS-forpligtelserne. På grundlag af resultatet af denne høringsproces vil Kommissionen tage stilling til, om der skal fremsættes et lovforslag på dette område.

— »Garanti for tilbagebetaling af moms inden for et rimeligt tidsrum (ændring af det 8. momsdirektiv)«: Kommissionen forelagde i juni 1998 et forslag om at erstatte proceduren i 8. momsdirektiv og give den afgiftspligtige ret til at få refunderet momsen direkte i den periodiske momsangivelse, som indgives til den medlemsstat, hvor den afgiftspligtige er etableret. Forslaget er i øjeblikket under drøftelse i Rådet.

— »Fortsættelse af eksperimentet med reducerede momssatser for arbejdsintensive tjenesteydelser og udvidelse heraf til alle relevante brancher«: Kommissionen har til hensigt inden sommeren 2003 at forelægge et forslag om reducerede momssatser, som tager hensyn til resultaterne af dette eksperiment.

(1) KOM(2001) 582 endelig udg.

(2) KOM(2000) 348 endelig udg.

(3) KOM(2001) 260 endelig udg.

(4) http://europa.eu.int/comm/enterprise/entrepreneurship/support_measures/transfer_business/best_project.htm

(5) SEK(2001)1681.

(6) KOM(2001) 582 endelig udg.